BEGRUNDELSE

Den interne aftale om oprettelse af 11. Europæiske Udviklingsfond (11. EUF) blev undertegnet af medlemsstaterne, forsamlet i Rådet, i juni 2013. Denne interne aftale træder først i kraft, når alle medlemsstaterne har ratificeret den. Ratificeringsprocessen ventes ikke at være afsluttet før januar 2014.

Kommissionen har foreslået at indføre overgangsforanstaltninger (en "overgangsfacilitet") for at sikre, at der er midler til rådighed til finansiering af samarbejdet med landene i Afrika, Vestindien og Stillehavet og med oversøiske lande og territorier samt til dækning af støtteudgifter fra januar 2014 frem til ikrafttrædelsen af den interne aftale om oprettelse af 11. EUF. Denne facilitet vil blive finansieret ved hjælp af restbeløb og frigjorte midler fra 10. EUF og tidligere EUF'er. Midler, der afsættes under denne overgangsfacilitet, bogføres under 11. EUF.

Kommissionen har ligeledes vedtaget et forslag til en forordning om gennemførelsesbestemmelser for 11. EUF, som samler de nye retningslinjer for EU's udviklingspolitik, navnlig dem, som er fastlagt i meddelelsen "Forbedring af virkningen af EU's udviklingspolitik: En dagsorden for forandring"[1], og de seneste ændringer i Cotonou-aftalen. Denne forordning kan ikke vedtages af Rådet før den interne aftale om 11. EUF træder i kraft, eller før Rådet vedtager en afgørelse, der tillader en midlertidig anvendelse af nogle af dens bestemmelser. Set i lyset af de seneste drøftelser i Rådet forventes det ikke, at nogen af disse processer vil være afsluttet før januar 2014.

Det er formålstjenligt, at de foranstaltninger der modtager støtte under overgangsfaciliteten, bliver gennemført hurtigst muligt under anvendelse af de samme regler som er planlagt for 11. EUF. Kommissionen foreslår derfor, at Rådets forordning om gennemførelsen af 10. EUF bliver ændret på en sådan måde, at de gennemførelsesbestemmelser, der gælder for den 11 EUF, tillige gælder for den driftsmæssige og finansielle forvaltning af overgangsfaciliteten.

Forhandlingerne om gennemførelsesforordningen for 11. EUF er endnu ikke afsluttet i Rådet (og derfor er gennemførelsesbestemmelserne for 11. EUF endnu ikke fastlagt). Dette forslag vil derfor, i bilaget, inkludere de bestemmelser for 11. EUF, som bliver fastlagt så snart de ovennævnte forhandlinger er afsluttede. Derved vil der være sikret ensartethed i gennemførelsesbestemmelserne for 11. EUF fra 2014 til 2020.

Kommissionen foreslår derfor, at Rådet vedtager den vedlagte forordning, som i henhold til det foregående afsnit, vil blive suppleret af tekniske detaljer i bilaget.

2013/0429 (NLE)

Proposal for a

COUNCIL REGULATION

om ændring af Rådets forordning (EF) nr. 617/2007 af 14. maj 2007 om gennemførelsen af 10. Europæiske Udviklingsfond under AVS-EF-partnerskabsaftalen med henblik på overgangsfacilitetens gennemførelse

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til partnerskabsaftalen mellem medlemmerne af gruppen af stater i Afrika, Vestindien og Stillehavet på den ene side og Det Europæiske Fællesskab og dets medlemsstater på den anden side, undertegnet i Cotonou den 23. juni 2000[2] (i det følgende benævnt "Cotonou-aftalen"),

under henvisning til den interne aftale mellem repræsentanterne for medlemsstaternes regeringer, forsamlet i Rådet, om finansiering af Fællesskabets bistand i henhold til den flerårige finansielle ramme for perioden 2008-2013 i overensstemmelse med AVS-EF-partnerskabsaftalen samt om finansiel bistand til de oversøiske lande og territorier, på hvilke EF-traktatens fjerde del finder anvendelse[3] (i det følgende benævnt "den interne aftale"), særlig artikel 10, stk. 1,

under henvisning til forslag fra Europa-Kommissionen,

under henvisning til udtalelse fra Den Europæiske Investeringsbank, og

ud fra følgende betragtninger:

(1) Ved Rådets forordning [xx/xx/2013] fastsættes der overgangsforanstaltninger vedrørende forvaltningen af EUF (en "overgangsfaciliteten") for at sikre, at der er midler til rådighed til finansiering af samarbejdet med landene i Afrika, Vestindien og Stillehavet og med oversøiske lande og territorier samt til dækning af støtteudgifter fra januar 2014, indtil den interne aftale om oprettelse af 11. EDF træder i kraft

(2) Det er nødvendigt at tilpasse gennemførelsesbestemmelserne for 10. EUF med henblik på den driftsmæssige og finansielle forvaltning af overgangsforanstaltningerne ("overgangsfaciliteten"), som finansierer overgangsperioden mellem 10. og 11. EUF, indtil den interne aftale for 11. EUF og de hermed overensstemmende gennemførelsesbestemmelser træder i kraft

(3) De nærmere regler for, hvordan Tjenesten for EU's Optræden Udadtil skal tilrettelægges og fungere, er fastlagt i Rådets afgørelse 2010/427/EU —

VEDTAGET DENNE FORORDNING:

Artikel 1

Med henblik på gennemførelse af overgangsfaciliteten erstattes bestemmelserne i Rådets forordning (EF) Nr. 617/2007 af dem, der er fastsat i bilaget til denne forordning.

Artikel 2

Denne forordning anvendes i overensstemmelse med Rådets afgørelse 2010/427/EU om, hvordan Tjenesten for EU's Optræden Udadtil skal tilrettelægges og fungere.

Artikel 3

Denne forordning træder i kraft på tredjedagen efter offentliggørelsen i Den Europæiske Unions Tidende.

Den anvendes fra dagen for dens ikrafttrædelse til anvendelsesdatoen for gennemførelsesforordningen for 11. EUF.

Done at Brussels,

På Rådets vegne

Formand

[1] KOM(2011) 637

[2] EFT L 317 af 15.12.2000, s. 3. Aftale som ændret ved aftale undertegnet i Luxembourg den 25. juni 2005. (EUT L 287 af 28.10.2005, s. 4) og ved aftale undertegnet i Ouagadougou den 22. juni 2010 (EUT L 287 af 4.11.2010, s. 3).

[3] EUT L 247 af 9.9.2006, s. 32.